
Tema: Pandemiens konsekvenser for den økonomiske aktivitet 


Coronapandemien præger fortsat verdens lande. I de seneste måneder er smitten 
igen tiltaget, og mange lande har genindført restriktioner. Der vil derfor også fort- 
sat være afledte økonomiske konsekvenser af smitteudviklingen. 


Danmark og en række andre lande er dog godt på vej til at lægge den økonomiske 
krise bag sig. Herhjemme oversteg den økonomiske aktivitet allerede niveauet før 

coronakrisen i 2. kvartal i år, og i 3. kvartal lå BNP godt 2 pct. højere. Danmark er 
dermed blandt de OECD-lande, der har haft det mindste samlede tilbageslag. 


Fremgangen afspejles også på arbejdsmarkederne. Her er Danmark ligeledes 
blandt de lande, hvor nedgangen har været i den milde ende, og hvor fremgangen 
efterfølgende har været stærkest. Beskæftigelsen lå 2,7 pct. højere i 3. kvartal 2021 
end før krisen, hvilket er mere end i de fleste andre lande, 77. figur 1. 


Danmark har også klaret sig godt på andre områder. Industriproduktionen nåede 
allerede i 4. kvartal 2020 tilbage på før-krise-niveau, mens produktionen i EU og 

USA fortsat er en smule underdrejet. De danske investeringer er samlet set steget 
under krisen, og kun få lande har haft en større fremgang siden 4. kvartal 2019. 


Den relativt hurtige genopretning i aktiviteten i 2021 i de fleste lande skal ses i 
sammenhæng med vaccineudrulningen og en historisk stor penge- og finanspoliti- 
ske stimulans under krisen. I Danmark har lønkompensationsordningen sammen 
med de andre hjælpepakker og stimulerende tiltag bidraget til at holde hånden un- 
der økonomien og understøttet fremgangen. 


Udviklingen i selve pandemien og sygdomsrisikoen har også haft stor betydning 
for den økonomiske udvikling. En hurtig og målrettet indsats for at begrænse 
smitteudviklingen — som blandt andet har været strategien i Danmark — synes ge- 
nerelt at have reduceret de økonomiske konsekvenser. 


Figur 1 
I Danmark og en række andre lande ligger beskæftigelsen højere end før krisen 

Kilde: OECD og egne beregninger. 

